Øyenvitne til VG Nett: Krigslignende tilstander i Kairo
Da VG Nett ankom Kairo var protestene på Tahrir-plassen i Egypts hovedstad Kairo over. Politiet fordrev fredag kveld folkemengdene fra plassen. De om lag fem hundre personene som var igjen, var sent fredag kveld på vei vekk. I motsetning til under fjorårets store demonstrasjoner, har det ikke blitt satt opp teltleirer utover Tahrir-plassen i år. Demonstrantene okkuperer dermed ikke plassen også på nattestid slik de gjorde i fjor. Den amerikanske ambassaden ligger rett ved Tahrir-plassen, og har nok en gang er blitt sentrum for opptøyer i den egyptiske hovedstaden. Omar Makran-moskeen, som fungerte som feltsykehus under opptøyene mot militærregimet i fjor, er nå blitt hovedbase for demonstrasjonene mot Mohammed-filmen. Sent fredag kveld kom det også melding om at én person har blitt drept under opptøyene i Kairo fredag, melder NTB. 35-åringen skal være den første som blir drept under de voldsomme opptøyene i byen.Samtidig foregår det en protestmarsj i byen Aswan midt i landet arrangert av de konservative salafistene. Salafistene krever en uforbeholden unnskyldning fra USA etter publiseringen av den mye omtalt Mohammed-filmen. Salafistene oppfordrer til fortsatte demonstrasjoner. I løpet av fredag er 137 personer blitt arrestert i Kairo. - Under demonstrasjonene var det voldsomme kamper mellom politiet og demonstrantene. Det er helt uvirkelig, som om vi er tilbake i den krigslignende tilstanden fra i fjor, forteller VGs tolk i Kairo, Sahar Hathut.Torsdag ble 70 mennesker skadd da demonstranter gikk løs på den amerikanske ambassaden i byen. Den illsinte folkemengden demonstrerte mot den mye omtalte amerikansk-egyptiske Mohammed-filmen som har blitt publisert på nettstedet Youtube. Filmen gjør narr av profeten Mohammed, noe muslimer over hele verden har reagert sterkt på. Den norske ambassaden i Kairo ber nordmenn holde seg inn Tahrir-plassen og gatene rundt. - Det er meldt om tilfeller av grov trakassering og seksuelle overgrep mot kvinner i området, melder ambassaden ifølge NTB. Samtidig fortsetter opprøret også andre steder. I Sinai i Egypt ble en MFO-base angrepet av demonstranter. To nordmenn befant seg inne i basen da angrepet skjedde, men begge kom seg uskadet fra angrepet. Demonstranter tok seg også inn på området til USAs ambassade i Tunisia der en voldsomt brann brøt ut. Tre mennesker skal ha blitt drept og 28 såret i angrepet, og ifølge øyenvitner skjøt politiet mot folkemengden. Også i Sudan ble USAs ambassade angrepet. To personer mistet livet under angrepene. Flere demonstranter tok seg inn på ambassadeområdet, der vakter skjøt varselskudd for å skremme dem bort, melder NTB.
Demonstrantene ble fredag kveld fordrevet fra Tahrir-plassen i Kairo. Demonstrasjonene bringer minnene tilbake til fjorårets storopprør sier øyenvitne til VG Nett.